b"\n_START_ARTICLE_\nAntibes\n_START_SECTION_\nGeografija\n_START_PARAGRAPH_\nAntibes le\xc5\xbei na Azurni obali med Cannesom in Nico, na vzhodni strani polotoka Garoupe. Sestavljen je iz ve\xc4\x8d \xc4\x8detrti, od katerih pomembnej\xc5\xa1e so poleg samega sredi\xc5\xa1\xc4\x8da \xc5\xa1e Cap d'Antibes, Juan-les-Pins, La Croix Rouge, La Fontonne, Les Semboules, Saint-Jean, Saint-Maymes, Nova Antipolis in Super Antibes._NEWLINE_Na ozemlju ob\xc4\x8dine se v Sredozemsko morje izliva 21\xc2\xa0km dolga priobalna re\xc4\x8dica Brague.\n_START_SECTION_\nZgodovina\n_START_PARAGRAPH_\nOzemlje Antibesa so v starem veku naseljevala ligurska plemena. Starogr\xc5\xa1ki Antipolis je bil ustanovljen kot kolonija Massalije v 6. stoletju pred na\xc5\xa1im \xc5\xa1tetjem nasproti mestu Nikeji, omenjen v Strabonovi Geografiji._NEWLINE_V rimskem \xc4\x8dasu se je preimenoval v Civitas Antipolitana, leta 43 pred na\xc5\xa1im \xc5\xa1tetjem izgubil status svobodnega Marseillskega mesta in pripadel rimski provinci Galiji Narbonensis._NEWLINE_V 17. stoletju je mesto dobilo obzidje s trdnjavami, zgrajeno pod Vaubanom, ve\xc4\x8dinoma poru\xc5\xa1eno v 60. letih 19. stoletja."